Fjallabyggð sendir út í vikunni svarbréf til umsækjenda um menningar - eða frístundastyrki árið 2019 . Þetta kemur fram í fréttatilkynningu frá Fjallabyggð . Aldrei hafa fleiri umsóknir borist Fjallabyggð og eru tilgreindar styrktarupphæðir hærri en áður . Fjöldi styrktarumsókna fyrir árið 2019 voru 79 en fyrir árið 2018 bárust 63 umsóknir . Úthlutaðir styrkir til menningarmála fyrir árið 2019 hækkuðu um 8,7% , úr 7,5 milljónum króna í 8,15 milljónir króna , styrkir til frístundamála hækkuðu um 12,8% úr 5.596.750 kr. í 6.314.000 kr. og styrkir vegna ýmissa mála hækkuðu um 20,2% , úr 2.100.000 kr í 2.525.000 kr . Þá veitir Fjallabyggð árlega aðra styrki s.s. í formi frístundaávísana , afnota af íþróttamiðstöðvum og til ÚÍF vegna barna - og unglingastarfs . Heildarupphæð þessara styrkja hækkaði um 23% eða úr 31.314.240 kr. í 38.532.600 kr . Samtals hefur Fjallabyggð aukið fjármagn til styrkja um 19% á milli ára . Fjallabyggð gerir einnig samstarfssamninga um rekstur íþróttasvæða við Knattspyrnufélag Fjallabyggðar , Golfklúbb Fjallabyggðar og Skíðafélag Ólafsfjarðar . Auk þess að leggja til fjármagn vegna reksturs Skíðasvæðisins í Skarðsdal . Samtals eru 46.839.926 kr. áætlaðar á fjárhagsárinu 2019 vegna áðurnefndra samstarfssamninga .